आइ झमकौआ बरखा भेल अछि । अकाससँ नै, बीस सालक बाद हमर आँखिसँ ई बरखा भेल अछि । बीस वर्ष पहिने जखन बेटा हमरा दुनू प्राणिक बात काटि कोनो शहरी लड़कीसँ वियाह केलक आ तकर बाद हमर सभक चिन्ता छोड़ि विदेश चलि गेल, तहिते एहन बरखा भेल छल । तकर बादसँ कहियो काल बून्दा-बून्दी होइत छलै । जखन रिटाइर भेलौं, पत्नी लकबा ग्रसित भेलीह, जखन पत्नीकेँ कुहरैत आ स्वयंकेँ असमर्थ देखलहुँ, तखन कने मोनमे मेघ लागल आ नैनसँ झीसी पड़ल छल । दस दिन पहिने जखन डाॅक्टर हमर किडनी खराब हेबाक घोषना केलनि तकर बाद मोनमे दुखक मेघ नुका कऽ भगवानक भजनमे मगन भऽ गेल छलहुँ । एक्कहि टा चिन्ता छल जे मुइलाक बाद हमर देहक की दशा होयत, मुदा आइ मोनमे नुकाएल मेघ गर्जन-तर्जन संग झूमि कऽ बरसिए गेल । आखिर किए नै बरसत ! जीवनक अंतिम समयमे बेटा अपन किडनी डोनेट कऽ कर्ज उतारबाक लेल हमरा सामनेमे ठाढ़ अछि । 